Oorskot in leeukamp op wildplaas dalk dié van stropersArgieffoto: Sanparke Die menslike oorskot wat vroeër dié week op ŉ wildplaas buite Port Alfred in die Oos-Kaap aangetref is, is moontlik dié van minstens drie stropers wat volgens die eienaar van die wildplaas waarskynlik beoog het om ŉ trop renosters te stroop. Nick Fox, eienaar van die Sibuya-wildreservaat waar die oorskot gevind is, sê die polisie het glo beslag gelê op talle items op die toneel wat renosterstropery kenmerk. Van dié items sluit in ŉ grootkaliber-geweer met ŉ knaldemper, ŉ byl, handskoene, ŉ draadtang en voedselvoorraad wat in ŉ rugsak gehou is. Volgens Fox het die oorledenes vermoedelik Sondagnag toegang tot die reservaat verkry deur een van die grensheinings se draad te knip. ŉ Teenstroperhond het haar hanteerder se aandag Maandag omstreeks 04:30 probeer trek, maar die hanteerder was onder die indruk die hond blaf omdat die leeus in hul kamp gebrul het. “Die hanteerder was nie bekommerd nie omdat dit nie ongewoon is vir die leeus om gedurende die nag te brul nie. Nou blyk dit egter dat die hond iets ongewoons in die leeukamp gehoor het,” sê hy. ŉ Veldwagter van die reservaat het eers Dinsdagmiddag teen skemer die menslike oorskot in die leeukamp opgemerk waarna die polisie, die teenstropingseenheid en die Vereniging van Oos-Kaapse Wildreservate (Indalo) na die toneel ontbied is. Fox sê die trop van ses leeus is deur ŉ veearts met verdowingspyle geskiet sodat die polisie en ander ondersoekbeamptes die toneel kon fynkam. “Dit is duidelik dat die [beweerde] stropers hulle teen die trop leeus vasgeloop het waarna sommige, indien nie almal nie, deur die leeus aangeval is,” sê Fox. Kapt. Mali Govender, woordvoerder van die polisie, het Vrydag bevestig dat ŉ geregtelike doodsondersoek nog afgehandel moet word. Govender sê die uitslae van die departement van gesondheid se forensiese toetse is nog nié bekend nie. “Ons is bewus van talle aannames wat tans oor die voorval gemaak word, maar die polisie kan ongelukkig niks bevestig voordat die ondersoek afgehandel is en die uitslae van die forensiese toetse bekend gemaak is nie. Eers dan sal ons presies kan sê hoeveel mense oorlede is en hoe die pad vorentoe lyk.” Die ondersoek na die voorval duur voort.